kaerle etc. doen cont allen luden nu zynde ende naemaels wesende dat
wy ontfangen hebben die oitmoedige supplicatie van jan broeckman
ingesetene onser stadt van bruessele arm scamel briedere belast met vyff cleyne
kinderkens inhoudende hoe dat hy suppliant opten vyfsten dach van julio anno
xvc xxxvi heeft gheten des snoenens met wylen gielis van cutsem
ende met matheeuse zyne zwagere opte brieders camere ende geten
hebbende ende hen gelach betaelt zynde vraechde de voirs. matheeuse
den voirs. gielise van cutsem ende hem suppliant oft zy met hem wilden gaen
ter nyeuwer molen ende zy daer mede te vreden zynde zyn tsamen
gegaen tot in de nyeuwstrate ende daer zynde zeyde de suppliant ende de
voirs. gielis van cutsem dat zy eerst tot huys moesten gaen twelck de voirs;
matheeus hoirende zeyde ghy en zoudt nyet wederom comen ende begeerde
van hen pandt te hebbene dat zy souden wederom keren ende zyn inde spiegel
op de hoogstrate te sesse uren zoe dat hy suppliant daerop te pande gaf
eenen stuver ende die voirs. gielis van cutsem gaf hem eenen scrickel borgere
ende inden spiegele comende vonden zy daer onder dander zitten de michiel
van leye alias de belere weert vanden huyse jan inden bueckelere ende
meer andere ende ghingen by hen sitten drincken ende met hen quamen
daer oick in huys gielis de cuypere ende willem inde croone ende
aldus by malcanderen sittende zoe zeyde de voirs. willem inde croone
totten voirs. wylen gielise van cutsem dat hy maer een ruyn en was
om dat hy egeen kinderen en maecte dwelck hy twee off drie
reysen tot hem geseeght hadde zeggende wat maect sulcken volck inde
gulde ende de voirs. wylen gielis daerop antwoirdende zeyde ic houde
off ic neempt vander gracien goids ende dese woirden cesserende wordde
tgelach gemaect ende eenigen ja den meestendele van hueren gelaghe
betaelden ende ghingen ewech ende hy suppliant ginck zyn water maken
ende wederom comende betaelde oick zyn gelach ende de voirs. gielis
van cutsem sat en contte tegen joese van van halsenbergen die daer oick
naeder hant gecomen was ende hy suppliant vraeghde den voirs. wylen
gielise mits dat zy altyt goede conversatie ende vrienscap houdende want
oft hy nyet en wilde gaen thuysweerts daer op de zelve gielis nyet
en antwoirde ende doen vraeghde de suppliant den voirs. gielise van cutsem
oft hy hem een halff ame biers leveren zoude om wel betaelen daerop
gielis straffelyck antwoirde ic en hebbe egheen bier ende de suppliant anderwe$
biddende den voirs. gielise dat hy hem een halve ame biers om wel betaelen
laten wilde seyde ende antwoirde de selve gielis wel vantgene dat ic
morgen brouwen zal maer egheen andere dwelck hy suppliant hoirende
zeyde nyet uuyt gramscapen noch uuyt egheen arge ic hoire wel ghy zoude
uwer huysvrouwen moeten vragen ende hoewel de voirs. gielis dit nyet
en behoirde qualick genomen te hebbene nyetmin nam de voirs. gielis den
pot metten biere in zyn handt ende spranck metten eenen voet op de banck
ende sloech naeden suppliant metten potte zoe dat hy den pot op des suppliantes lyff
storte ende de suppliant dit ziende ende des zeer vergrampt zynde track
uuyt hitte van bloede zynen opstekere ende gaff daer mede den voirs. gielise
over zyn scouderen twee steken ende ter stont viel hy daer neder ende
sterff corts daernae daer af god de ziele benade ende hoewel tvoirs.
feyt den suppliant die altyt gestaen heeft tot goede naeme ende fame noyt yemanden
anders messeeght oft mesdaen hebbende uuyt gront zynder herten leet is
ende dat hy oick de partie geinteresseerde behoirlicke satisfactie ende
voetval gedaen heeft nyet min beduchtende rigeur van justicien en zoude
hem nyet zekerlick derren houden binnen onsen voirs. lande van brabant
ten waere dat onse gracie ende genade hem hier op wordde geextendeert
ende verleent alzoe hy suppliant seegt ons daerom oetmoedelick biddende
waerom soe eest dat wy desen aengesien geneycht wesende ter beden
des voirs. jans broeckman suppliant ende willende hem in dit stuck prefereren
gracie ende misericorde voer strangheyt ende rigeur van justicien hebben den
selven suppliant inden gevalle als boven quyt gesconden geremitteert ende
vergheven scelden quicte remitteren ende vergheven uuyt zunderlinger
gracien by desen onsen brieve tfeyt ende dootslach boven geruert mitsgaders
alle offensie ende bruecke corporele ende criminele daer inne hij ter causen
voirscreven mits dat daer aen cleven mach tegen ons ende justicie mesdaen
ende mesbruyct mach hebben ende hebben hem daer aff weder gestelt
ende gerestitueert stellen weder ende restitueren tot zynen goeden name ende
fame ende geruchte in onsen voirs. lande ende hertochdomme van brabant
ende allen anderen onsen landen ende heerlicheyden ende in alder manieren
zoe hy was voer die toecompste vander voirs. feyte imponerende hierop
een eeuwich geswych p onsen procureur general in brabant ende allen anderen
onsen justicieren ende officieren wye zy zyn satisfactie ende beternisse
eerst ende voer al gedaen der partien geinteresseerde indien die noch nyet
gedaen en zy ende eenighe daer toe staet civilick alleenlyck behoudelyck
dat de voirs. suppliant gehouden zal zyn tvoirs. feyt tegen ons te beteren
civilyck naer gelegentheyt vander zaken ende faculteyt van zynen goeden
met oick te betaelen de costen van justicien hier omme alreede gedaen ende
te doene allet ter taxatien ende moderatien van onsen lieven ende getrouwen
de cancellier ende luden van onsen raede in brabant die wy daertoe
gecommitteert hebben ende committeren by desen ontbieden daerom ende
bevelen den selven onsen cancellier ende raedsluyden dat voer hen
geroepen deghene die daer om behoiren geroepen te zyne zy procederen wel
ende duechdelick ter verificatie ende interinemente van desen ende totter
taxatie ende moderatie vanden voirs. amende ende costen alzo zy sullen
bevinden behoirende welck interinement de voirs. suppliant gehouden sal
zyn te versueckene ende hem in persoenen te presenteren in onsen voirs. raede
binnen eenen jaere naestcomende opde pene van te verbuerene deffect van desen
ende dat gedaen ende de zelve civile boete ende costen van justicien getaxeert
ende betaelt zynde in handen vanden ghenen dien dat behoiren sal zy
onse procureur generael in brabant ende alle andere onse rechteren justicieren
officieren ende ondersaten tegewoirdighe ende toecomende dien dat aengaen
zal mogen huere stedehouderen ende een yegelyck van hen bezundere zoett
hem toebehoiren zal doen laten ende gedoogen den voirs. suppliant van deser
onser iegewoirdiger gracien remissen ende pardoenen ende van allen den inhouden
van desen inder vueger ende manieren voere verhaelt rustelyck vredlyck
volcomelyck ende eeuwelyck genyeten ende gebruycken zonder hem te doene
noch te laten geschieden nu noch in toecomende tyden eenich hinder letsel
oft moeyenisse ter aen lyve noch aen goeden daerom gearresteert
becommert oft belet waren dat zy die setten ende stellen oft doen setten
ende stellen ter stont ende zonder vertreck tot geheelder ende volcomender delivrancie
want ons alzoe gelieft ende ten eynde dat dit vast ende gestadich blive
tot eewigen dagen zoe hebben wy onsel zegel hier aen doen hangen
behoudelick in anderen dingen onsen rechte ende eenen yegelycken anderen
dessins gegheven in onser voirs. stadt van bruessele inde maent van augusto
int jaer onsheeren duysent vyfhondert ende zevenendertich ende van
onsen keyserycke txviiie ende van castillen etc txxiie aldus
stont gescreven onder opte plycke byden keyser in zynen raede ende
geteekent boudewyns noch stont gescreven opte selve plycke visa recepta
ghecollacionneert tegens
doriginale brieven by my
decock
# sy hieraf verantwordt
byden ontfanger vanden
exploiten